ΚΑΝΟΝΙΣΜΟΣ (ΕΚ) αριθ. 3293/93 ΤΗΣ ΕΠΙΤΡΟΠΗΣ της 30ής Νοεμβρίου 1993 για την τροποποίηση του κανονισμού (ΕΟΚ) αριθ. 2025/92 σχετικά με τις λεπτομέρειες εφαρμογής του ειδικού καθεστώτος για τον εφοδιασμό των Καναρίων Νήσων με ελαιόλαδο και για την κατάρτιση των σχετικών προβλέψεων

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 1601/92 του Συμβουλίου της 15ης Ιουνίου 1992 για ειδικά μέτρα που αφορούν ορισμένα γεωργικά προϊόντα υπέρ των Καναρίων Νήσων (1), όπως τροποποιήθηκε τελευταία από τον κανονισμό (ΕΟΚ) αριθ. 1974/93 της Επιτροπής (2), και ιδίως το άρθρο 10,

Εκτιμώντας:

ότι ο κανονισμός (ΕΟΚ) αριθ. 2025/92 της Επιτροπής της 22ας Ιουλίου 1992 σχετικά με τις λεπτομέρειες εφαρμογής του ειδικού καθεστώτος για τον εφοδιασμό των Καναρίων Νήσων με ελαιόλαδο και την κατάρτιση των σχετικών προβλέψεων (3), όπως τροποποιήθηκε τελευταία από τον κανονισμό (ΕΟΚ) αριθ. 3020/93 (4), καθόρισε την πρόβλεψη εφοδιασμού σε ελαιόλαδο των Καναρίων Νήσων για την περίοδο από την 1η Νοεμβρίου 1993 έως τις 31 Οκτωβρίου 1994-

ότι το άρθρο 5 του κανονισμού (ΕΟΚ) αριθ. 1650/86 του Συμβουλίου (5) προβλέπει τη δυνατότητα να καθοριστούν τα ποσά των επιστροφών κατά την εξαγωγή ελαιολάδου με δημοπρασία- ότι, στην περίπτωση κατά την οποία οι επιστροφές καθορίζονται με τον τρόπο αυτό, πρέπει να ληφθούν υπόψη τα ποσά αυτά για τον καθορισμό των ενισχύσεων για τη χορήγηση ελαιολάδου κοινοτικής προελεύσεως στα πλαίσια του ειδικού καθεστώτος εφοδιασμού των Καναρίων Νήσων-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Λιπαρών Ουσιών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 1 παράγραφος 2 του κανονισμού (ΕΟΚ) αριθ. 2025/92 αντικαθίσταται από το ακόλουθο κείμενο:

"2. Σε εφαρμογή του άρθρου 3 παράγραφος 2 του κανονισμού (ΕΟΚ) αριθ. 1601/92, τα ποσά των ενισχύσεων για την προμήθεια ελαιολάδου κοινοτικής προελεύσεως, στα πλαίσια του ειδικού καθεστώτος εφοδιασμού των Καναρίων Νήσων, ισούται για κάθε τύπο ελαιολάδου με το ανώτατο ποσό μεταξύ:

- του μέσου όρου των ανωτάτων ποσών των επιστροφών κατά την εξαγωγή, που καθορίζονται με δημοπρασία, για τα ελαιόλαδα σε μικρές συσκευασίες κατά τη διάρκεια του μηνός που προηγείται εκείνου της υποβολής της αιτήσεως του πιστοποιητικού, προσαυξημένο κατά 1 Ecu ανά 100 χιλιόγραμμα,

- του μέσου όρου των ποσών των επιστροφών κατά την εξαγωγή, που καθορίζονται με τη διαδικασία που προβλέπεται στο άρθρο 3 του κανονισμού (ΕΟΚ) αριθ. 1650/86, για τα ελαιόλαδα σε μικρές συσκευασίες κατά τη διάρκεια του μηνός που προηγείται εκείνου της υποβολής της αιτήσεως του πιστοποιητικού, προσαυξημένο κατά 1 Ecu ανά 100 χιλιόγραμμα."

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται την 1η Νοεμβρίου 1993.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 30 Νοεμβρίου 1993.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 173 της 27. 6. 1992, σ. 13.

(2) ΕΕ αριθ. L 180 της 23. 7. 1993, σ. 26.

(3) ΕΕ αριθ. L 207 της 23. 7. 1992, σ. 15.

(4) ΕΕ αριθ. L 270 της 30. 10. 1993, σ. 60.

(5) ΕΕ αριθ. L 145 της 30. 5. 1986, σ. 8.